विराट गोल्डकप : घरेलु टिम विराटनगर-११ को विजयी सुरुवात
घरेलु टिम विराटनगर ११ ले रात्रिकालीन विराट गोल्कप फुटबल प्रतियोगिताको पाँचौ संस्करणमा विजयी सुरुवात गरेको छ । बिहीबार उद्घाटन खेलमा विराटनगरले पाहुना टोली युनाइटेड फुटबल क्लब सिक्किमलाई २–१ ले हराएर क्वाटरफाइनल यात्रा गरेको हो ।
विराटनगर — घरेलु टिम विराटनगर ११ ले रात्रिकालीन विराट गोल्कप फुटबल प्रतियोगिताको पाँचौ संस्करणमा विजयी सुरुवात गरेको छ । बिहीबार उद्घाटन खेलमा विराटनगरले पाहुना टोली युनाइटेड फुटबल क्लब सिक्किमलाई २–१ ले हराएर क्वाटरफाइनल यात्रा गरेको हो ।विराटनगरको जितमा प्रकाश बुढाथोकी नायक साबित भए । दुवै गोल उनकै नाममा रह्यो । खेलको सुरुवाती आठौं मिनेटमा बुढाथोकीले ३० यार्डवाट गरेको प्रहार गोलमा परिणत हुँदा सिक्किमका गोलरक्षक अभिजित रोय प्रतिक्रियाविहीन रहे । प्रकाशले ५३ औं मिनेटमा निर्णायक गोल गरे । उनी म्यान अफ द म्याच हुँदै १० हजार जित्न सफल भए ।करिब आठ हजार दर्शकले भरिएको सहिद मैदानमा पाहुना टोली सिक्किमले दर्शकको मन जिते पनि खेलाडीका खुट्टाले उनीहरूको मन शान्त पार्न सकेन । आठौं मिनेटमा एक गोलले पछि परेको सिक्किमबाट १५ औ मिनेटमा साङगे छोपन भुटियाले गोल गर्दै टिमलाई खेलमा फर्काए । उनले आशिष देवानको पास सदुपयोग गरे ।खेलको २० औं मिनेटमा विराटनगरका सुनील खड्काको वान भर्सेस वानको प्रहार गोलकिपर रोयले उत्कृष्ट वचाए । सिक्किमका भुवन बस्नेतले २४ औं मिनेटमा बक्सबाहिरदेखि गरेको सशक्त प्रहार बारियो । ४१ औं मिनेटमा विराटनगरका प्रकाश बुढाथोकीले निकालेको पासमा कप्तान दीपक राईले ३० यार्डबाट गरेको प्रहार पोस्ट बाहिरिँदा अग्रता दोब्बर बनाउन चुक्यो ।६५ औं मिनेटका सिक्किमका सोनम भुटियाले बक्स बाहिरवाट गरेको प्रहार बारमा लागेर बाहिरियो । शुक्रबार भारतको पन्जाब पुलिस र गोर्खा ब्वाइजबीच प्रतिस्पर्धा हुनेछ ।